Okrem uvedených úvah týkajúcich sa menovej politiky by mali mať tokeny kryté aktívami a tokeny elektronických peňazí podľa navrhovaného nariadenia rôzne znaky vrátane, pokiaľ ide o ich hlavnú funkciu, zloženia rezervných aktív a práv držiteľov. V tejto súvislosti existuje riziko, že vzhľadom na ich konkrétne použitie v spojení so systémovým významom, ktorý môžu nadobudnúť, by boli tokeny kryté aktívami a tokeny elektronických peňazí de facto porovnateľné s platobnými nástrojmi bez ohľadu na to, čo je ich hlavnou údajnou funkciou alebo využitím podľa navrhovaného nariadenia. Ak by tomu tak bolo, na tokeny kryté aktívami a tokeny elektronických peňazí by sa mali vzťahovať podobné požiadavky, aby sa zabránilo riziku regulačnej arbitráže medzi príslušnými režimami. Najmä vzhľadom na to, že koncepčné vlastnosti a využitie tokenov krytých aktívami sú vhodné na ich použitie ako platobného prostriedku, bolo by vhodné minimálne požadovať od emitentov, aby udelili práva na vyplatenie držiteľom tokenov krytých aktívami, a to buď voči emitentovi alebo na rezervné aktíva. Okrem toho by sa mohlo uvažovať o vytvorení ad hoc kategórie „platobných tokenov“, v rámci ktorej by sa na tokeny kryté aktívami vzťahoval rovnaký súbor požiadaviek, ako sú požiadavky vzťahujúce sa na emitentov tokenov elektronických peňazí. V prípade významných tokenov krytých aktívami, ktoré sa začnú vo veľkej miere používať na platby v Únii, by okrem toho bolo vhodné, aby sa na emitentov významných tokenov krytých aktívami vzťahovali rovnaké požiadavky na povolenie, aké platia pre emitentov tokenov elektronických peňazí, ak to Európsky orgán pre bankovníctvo (EBA) považuje za vhodné podľa kritérií pre označovanie, ktoré sa majú ďalej stanoviť v regulačných technických predpisoch.

V navrhovanom nariadení sa navyše stanovuje, že príslušný orgán môže zamietnuť žiadosť o povolenie pre emitenta tokenov krytých aktívami okrem iného v prípadoch, keď obchodný model emitenta môže vážne ohroziť finančnú stabilitu, transmisiu menovej politiky alebo menovú suverenitu (14). V tejto súvislosti, ak je mechanizmus krytia aktívami rovnocenný s platobným systémom alebo schémou, posúdenie potenciálneho ohrozenia výkonu menovej politiky a plynulého fungovania platobných systémov by malo patriť do výlučnej právomoci ECB (alebo národnej centrálnej banky, ktorá vydala príslušnú menu Únie). V prípade eura je to preto, že potenciálne ohrozenie môže negatívne ovplyvniť plnenie základných úloh, ktoré má Eurosystém vykonávať podľa zmluvy, najmä vykonávanie menovej politiky Únie a podporu plynulého fungovania platobných systémov. Tieto riziká by v konečnom dôsledku mohli mať vplyv na plnenie hlavného cieľa Eurosystému, ktorým je udržiavať cenovú stabilitu podľa zmluvy. Vzhľadom na kľúčové aspekty, v súvislosti s ktorými sa ECB žiada o posúdenie v priebehu procesu udeľovania povolení pre emitentov tokenov krytých aktívami, by zásah ECB nemal byť obmedzený na vydanie nezáväzného stanoviska v týchto oblastiach výlučnej právomoci ECB. Rovnako, ak môžu mať tokeny kryté aktívami vplyv na vykonávanie menovej politiky alebo plynulé fungovanie platobných systémov v členských štátoch, ktorých menou nie je euro, by centrálne banky týchto členských štátov, ktoré si podľa zmluvy ponechávajú svoje právomoci v oblasti menovej politiky podľa vnútroštátneho práva, mali mať možnosť vydať záväzné stanovisko. Vzhľadom na uvedené skutočnosti ECB navrhuje, aby sa navrhované nariadenie zodpovedajúcim spôsobom zmenilo. ECB sa okrem toho domnieva, že by sa mala tiež zvážiť vhodnosť súčasného legislatívneho rámca podľa smernice Európskeho parlamentu a Rady 2009/110/ES (15). Najmä nástup významných tokenov elektronických peňazí je dôvodom na zapojenie ECB (alebo príslušnej centrálnej banky členského štátu, ktorého menou nie je euro) podobným spôsobom, aký sa presadzuje v súvislosti s udeľovaním povolení pre emitentov tokenov krytých aktívami. Vydávanie tokenov elektronických peňazí, najmä ak sú klasifikované ako významné, si vyžaduje dôkladné posúdenie dôsledkov pre menovú politiku a hladké fungovanie platobných systémov.

Okrem toho predpokladom pre uplatnenie právomoci príslušného orgánu zamietnuť žiadosť o povolenie v prípade, keď obchodný model emitenta tokenov krytých aktívami môže vážne ohroziť finančnú stabilitu, transmisiu menovej politiky alebo menovú suverenitu, je skutočnosť, že príslušný orgán je schopný presne predvídať takéto riziká vo fáze udeľovania povolenia, čo nemusí byť možné, keďže rozsah rizík závisí od rozsahu použitia tokenu. V tejto súvislosti sa nezdá, že by navrhované nariadenie poskytovalo rovnocenný nástroj, ktorý by umožňoval príslušnému orgánu reagovať, ak sa token krytý aktívami stane počas svojej životnosti hrozbou pre finančnú stabilitu, transmisiu menovej politiky alebo menovú suverenitu. ECB preto navrhuje, aby boli príslušné orgány splnomocnené prijímať všetky vhodné opatrenia na zabezpečenie riadneho vykonávania menovej politiky a podpory plynulého fungovania platobných systémov a aby sa od nich vyžadovalo, aby konali v súlade so stanoviskami ECB a príslušných centrálnych bánk k týmto konkrétnym aspektom. Do navrhovaného nariadenia by sa mali zahrnúť dodatočné mechanizmy na motivovanie emitentov, ktoré by obmedzili rozsah emisie vrátane požiadaviek na stresové testovanie s možným navýšením kapitálu (pozri odsek 3.2.3).